Document ID: 31995R3093

Padomes Regula Nr. 3093/95
(1995. gada 22. decembris)
par nodokļu likmēm, kas sakarā ar sarunām, kas notiek saskaņā ar VVTT XXIV panta 6. punktu, Kopienai jāpiemēro līdz ar Austrijas, Somijas un Zviedrijas pievienošanos Eiropas Savienībai
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, jo īpaši tā 113. un 28. pantu,
ņemot vērā Komisijas priekšlikumu,
tā kā, izpildot Austrijas, Somijas un Zviedrijas Pievienošanās akta 2. punktu, minētās dalībvalstis kopš 1995. gada 1. janvāra piemēro kopējo muitas tarifu;
tā kā Kopiena sākusi sarunas saskaņā ar 1994. gada Vispārējās vienošanās par tarifiem un tirdzniecību (GATT 1994) XXIV panta 6. punktu, lai rastu risinājumus gadījumos, kad, jaunajām dalībvalstīm piemērojot kopējo muitas tarifu, jāmaina vai jāatceļ tarifu koncesijas, kas tām agrāk bijušas saistošas;
tā kā kopējā muitas tarifa piemērošana dažos gadījumos jaunajās dalībvalstīs izraisījusi tajās iepriekš piemēroto tarifu palielināšanos, bet citos - samazināšanos;
tā kā sakarā ar sarunām, kas norisinās ar vairākām trešām valstīm, vajadzētu attiecībā uz vairumu nelauksaimniecisku preču jau no 1996. gada 1. janvāra piemērot līgtās nodokļu likmes, kas atbilst trešajam tarifu samazināšanas posmam, ko paredz GATT 1994 grafiks 12 valstu Kopienai, kam saskaņā ar minēto grafiku jāsākas 1997. gada 1. janvārī;
tā kā šo pašu iemeslu dēļ ir ieteicams no 1996. gada 1. janvāra samazināt līgtās nodokļa likmes attiecībā uz dažām ķimikālijām, uz kurām patlaban attiecas autonomā nodokļa atlikšana,
tā kā attiecībā uz dažiem elektroniskiem komponentiem, kas ietilpst KN pozīcijās 8541 un 8542, ieteicams no 1996. gada 1. janvāra samazināt gan līgto, gan autonomo nodokļu likmi līdz galīgo likmju apmēram, ko paredz GATT 1994 grafiks 12 valstu Kopienai, un dažos gadījumos zem minētā apmēra;
tā kā attiecībā uz dažiem citiem produktiem jāturpina secīgie līgto nodokļu likmju samazināšanas posmi, ko paredz GATT 1994 grafiks 12 valstu Kopienai, un dažos gadījumos jāsamazina līgtās nodokļu likmes (noteiktos gadījumos - tarifu kvotu veidā) zem galīgās likmes apmēra, kas paredzēts minētajā grafikā,
IR PIEŅĒMUSI ŠO REGULU.
1. pants
1. Kopiena no 1996. gada 1. janvāra piemēro līgtās nodokļu likmes, kuras atbilst trešajam samazinājumu posmam, kas paredzēts GATT 1994 grafikā 12 valstu Kopienai.
2. Lauksaimniecības produktiem, kā noteikts PTO Lauksaimniecības nolīguma I pielikumā, un tiem nelauksaimniecības produktiem, kuri minēti šās regulas I, II un III pielikumā, 1. punktu nepiemēro.
2. pants
No 1996. gada 1. janvāra par līgtajām nodokļa likmēm, kas minētas I pielikumā, uzskatāmas minētā pielikuma 3. slejā dotās likmes.
3. pants
No 1996. gada 1. janvāra par autonomajām un līgtajām nodokļa likmēm, kas minētas II pielikumā, uzskatāmas minētā pielikuma attiecīgi 3. un 4. slejā dotās likmes.
4. pants
1. Produktiem, kas minēti III pielikuma 1. iedaļā, par līgtajām nodokļa likmēm, kas piemērojamas no 1996. gada 1. janvāra, uzskatāmas 3. slejā dotās likmes.
2. Produktiem, kas minēti III pielikuma 2. iedaļā, līgtās nodokļu likmes pakāpeniski samazināmas pēc 3. slejā dotā grafika.
3. Produktiem, kas minēti III pielikuma 3. iedaļā, nepārsniedzot 3. slejā norādītos daudzumus, par līgtajām nodokļa likmēm, kas stājas spēkā 1996. gada 1. janvārī, uzskatāmas 4. slejā dotās likmes.
5. pants
Attiecībā uz lauksaimniecības produktiem 4. panta 3. punkta piemērošanas noteikumus Komisija pieņem kārtībā, ko nosaka 23. pants Padomes 1992. gada 30. jūnija Regulā Nr. 1766/92 par kopīgu labības tirgus organizāciju [1] un atbilstošie noteikumi pārējās regulās par kopīgu tirgus organizāciju.
6. pants
Šī regula stājas spēkā nākamajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 1995. gada 22. decembrī

Labels: 3
18
15